Brocka, Július, poslanec NR SR (2014-10-21):
Ďakujem pekne. Vážený pán podpredseda, dámy a páni, škoda, že ste nesúhlasili s mojím návrhom, aby sme zlúčili rozpravu o tých dvoch bodoch, ktoré sa venujú tej istej veci, lebo nedá mi vystúpiť potom aj druhýkrát a určite vás to nebude tešiť, lebo ja chcem hovoriť o vás, o predkladateľoch tohto návrhu zákona. Najprv tak pokojnejšie, ako v tom zmysle, že keď je kríza, keď je ťažká doba a keď vláda, verejní činitelia vyžadujú od občanov, aby šetrili, aby sa uskromnili, tak je dobré, aby verejní činitelia išli príkladom, ale príkladom tak skutočne a úprimne. To znamená, že vláda šetrí na sebe v prvom rade. Aj verejní činitelia šetria na sebe. Ale šetria týmto návrhom verejní činitelia na sebe? Veď pozrite sa, kto predkladá ten návrh zákona! A už som to hovoril z tohto miesta aj tento rok. Ako naozaj tí, tie dámy alebo páni, ktorí prichádzajú s týmto návrhom, začínajú od seba v šetrení? Devätnásť poslancov SMER-u predložilo tento poslanecký návrh zákona. Ja som si dal, alebo nie ja, ale som poprosil o jednu takú drobnú službu asistenta, aby sa pozrel, ktorý z tých poslancov, z tých devätnástich poslancov, sú, by som povedal tak zjednodušene, čistí. To znamená takí, ktorí môžu vyťahovať iným brvná z oka. Lebo oni napríklad nemajú viacero príjmov z verejných zdrojov, oni napríklad sa solidarizujú s tými, ktorí sú bez práce, bez príjmu, tým, že žijú z poslaneckého platu. A takých mi narátal, v tom zozname devätnástich poslancov, týchto sedem, sedem statočných: Daniel Duchoň, jeden z predkladateľov, Ján Senko, Viliam Holeva, Milan Halúz, Štefan Hreha, Vladislav Petráš, Štefan Gašparovič. Ale tí ostatní, teda mám ich v tom zozname, ako sú vlastne predkladatelia toho návrhu, pani poslankyňa Jana Laššáková, budem hovoriť, teda a tí ostatní, to sú tí, ktorí si myslím, že nemajú morálne právo podpisovať takýto návrh zákona. A aby to bolo fér, aby to bolo fér aj voči tým sudcom, ktorí protestujú a nesúhlasia s týmto návrhom, aby ste im vy obmedzovali ich príjmy, že by to bolo fér, keby ste svoje podpisy z tohto návrhu stiahli. Pani poslankyňa Laššáková, členka Správnej rady Akadémie umení v Banskej Bystrici, ktorá okrem príjmu z verejnej funkcie má aj iný príjem. Ďalší, Faič Vladimír, z poslaneckej funkcie, teda popri príjme z verejnej funkcie poslanca Národnej rady má iný verejný príjem, lebo vykonáva zamestnanie v pracovnom pomere alebo v obdobnom pracovnom pomere na Úrade vlády. Má dohodu o pracovnej činnosti. Jeho príjem z dohody na Úrade vlády je vyšší ako príjem poslanca Národnej rady. Čiže pán poslanec Vladimír Faič má takto vlastne vyšší príjem ako predseda vlády Robert Fico. Nie je to na smiech? A tento pán poslanec ide zmrazovať plat predsedovi vlády. (Smiech v sále.) Strašné. To ja by som ho hneď prepustil ako poradcu byť predsedom vlády. Alebo sa delia podľa mňa, alebo sa delia, a potom, a potom to môže tak byť. Eva Hufková, no to nie je tak veľa, 1500 eur popri poslaneckom plate v zariadení pre seniorov. Svetlana Pavlovičová, Svetlana Pavlovičová popri poslaneckom plate má ešte príjem z verejnej funkcie, a ten je vyšší ako poslanecký príjem. Viete si to predstaviť? Na Prešovskom samosprávnom kraji táto pani poslankyňa poberá príjem, ktorý je vyšší ako poslanecký plat. Aj vám zastáva rozum? A títo páni poslanci idú zmrazovať platy ministrom, sudcom a aj týmto poslancom, aj pánu poslancovi Danielovi Duchoňovi, ktorý je predseda rozpočtového výboru, ktorý má prvý z nás sledovať to, ako sme na tom s verejnými financiami. A títo jeho kolegovia sa mu smejú do očí. Ja si myslím, že, teda neviem, kto bol ten iniciátor, kto to dával podpisovať, ale nemal tú chybu urobiť. Proste pani Svetlana Pavlovičová nemá morálne právo podpisovať takýto návrh. Ani doktor Vladimír Baláž, naozaj nemá morálne právo takýto návrh podpisovať, lebo jeho príjmy, iné príjmy, sú štyrikrát vyššie, ako je príjem poslanca Národnej rady. Aké vykonáva zamestnania? Nechcem vás zdržovať, je tu osem firiem, osem firiem. Dušan Bublavý, pán poslanec Dušan Bublavý má tiež vyšší príjem z verejných zdrojov, iný teda, ako je jeho poslanecký plat. Čiže aj Dušan Bublavý je človek, ktorý v SMER-e zarába viac ako Robert Fico. Ja to považujem za nespravodlivé. Naozaj za nespravodlivé. Nemôže Dušan Bublavý, aj keď sa zodiera, a je v obci Častkovce aj vo vyššom územnom celku Trenčianskeho samosprávneho kraja, nemôže mať vyšší príjem z verejných zdrojov ako predseda vlády. Keby bol v podnikateľskej sfére a v súkromnom sektore, môže byť ako Babiš, prosím. Ale, ale nemôže z verejných zdrojov, proste to je taký neporiadok vo verejných financiách, že to by táto vláda nemala tolerovať. Ing. Milan Panáček, ó, z verejných zdrojov mimo platu poslanca oveľa viac ako poslanec Národnej rady. Tie čísla vám nebudem hovoriť, lebo si ich prečítate, kliknete trikrát na internete a nájdete. To je verejne prístupná stránka. Čiže nielen starosta, ale aj poslanec v Trenčianskom samosprávnom kraji. Tam sa im darí. Rastislav Čepák, takisto má okrem platu poslanca 25 a pol tisíca príjem z inej funkcie, čiže zase starosta, poslanec Trenčianskeho samosprávneho kraja. Aj minulý rok, aj predminulý rok. Proste ich sa kríza nijako nedotkla, určite. Musia si upraviť rodinné rozpočty, následne, keď tento zákon schválite. František Petro, no ten mal o trošku, to je asi menšia obec, predpokladám, lebo on mal z iného príjmu aj iný príjem z verených zdrojov, len 20 363 eur popri poslaneckom plate, ale tiež poslanec, to je Košický samosprávny kraj. Je tu kolegyňa Vaľová, tú preskočím, lebo tú som už spomínal (vyslovené s pobavením). A ona mi to potom vyčíta, že ju často spomínam, ale ona je tam tiež a tiež si myslím, že pod tento materiál sa nemala podpisovať. Poslanec Peter Fitz, starosta bohatej obce Šenkvice, jeho príjem z verejných zdrojov 36-tisíc. To je o tretinu viac ako poslanecký plat, ktorý poberá tiež, a ide zmrazovať príjem predsedovi vlády. A neposledný je tu Augustín Hambálek. Augustín Hambálek má toľko zamestnaní, z ktorých nie je uvoľnený, ako automatická práčka a jeho príjem z verejných zdrojov je takmer 35-tisíc eur mimo poslanecký plat. Ak chcete, aby ostatní poslanci tento váš návrh podporili, tak by títo poslanci, ktorých som teraz prečítal, mali stiahnuť svoj podpis z tohoto návrhu. A ja ešte mám k tomu jednu poznámku, že poslanci za KDH tento váš návrh o zmrazovaní platov ústavných činiteľov podporia, ak vy v druhom čítaní podporíte náš návrh, náš návrh, že jeden plat verejnému funkcionárovi stačí. Ja mám pripravený aj pozmeňovací návrh, ale keďže toto je prvé čítanie a pozmeňovacie návrhy možno podávať až v druhom čítaní, tak vystúpim opäť v druhom čítaní. Ďakujem za vašu pozornosť.